દુનિયાના લાખો પ્રામાણિક શ્રમજીવી માનવીઓએ સર્જેલી અબજોની સંપત તેમના સુખારોગ્ય સંતોષને ખાતર વપરાવાને બદલે આજે આ વિનાશકારી અણુશસ્ત્રો બનાવવા પાછળ જે રીતે પાણી પેઠે ખર્ચાઈ રહી છે તે અણુશસ્ત્રોના આખા નતીજા વિશે એ જ અણુશોધો કરનારા વૈજ્ઞાનિકો તરફથી થઈ રહેલી આગાહીઓ માણસમાત્રને થથરાવી મૂકે એમ છે. આવી સામગ્રી માટે આખી માનવજાતિના કિસ્મતની હોડ રમનારા આજના મુત્સદ્દીઓ આગળ જૂના જંગિષ્ઠ તૈમૂર, સ્પેનિશ ઈન્કિવઝિશનવાળા સાવ ઝંખવાણા પડે.